**Semja millum**

**Búskapar- og Løgfrøðingafelag Føroya**

**og**

**Fíggjarmálaráðið**

**Sáttmálaskeið**

Sáttmálin verður endurnýggjaður fyri tíðina frá 1. oktober í 2015 til 1. oktober í 2017. Semjan byggir á ein karm, sum er 2,25% fyrra árið og 1,9% seinna árið.

**Lønarhækkanir**

Tann 1. oktober í 2015 hækka løninnnrnar soleiðis: Fulltrúalønirnar 2,6%, bachelorlønirnar 2,25%, ráðgevi 2 1,2%, deildarleiðari 1 1,2%, deildarleiðari 2 2,25% og gl.deildarleiðari 1,2%. Konsulenttímalønin verður 500 kr.

Tann 1. oktober í 2016 hækka lønirnar soleiðis: Fulltrúalønirnar 2,13%, bachelorlønirnar 1,9%, ráðgevi 2 1,2%, deildarleiðari 1 1,2%, deildarleiðari 2 1,9% og gl.deildarleiðari 1,2%.

Lønartalvur eru gjørdar eftir hesum, og eru ivamál, eru røttu tølini at finna í lønartalvunum.

**Broytingar í sáttmálatekstinum:**

**§ 6 um eftirlønargjald verður soljóðandi:**

Eftirlønargjaldið er 15% av grundlønini.

*Stk. 2.* Arbeiðsgevarin rindar eftirlønargjaldið í góðkenda eftirlønarskipan sambært eftirlønarlógini.

*Stk. 3.* Starvsfólk, sum hevur hálvt starv ella meiri, fær eftirlønargjald.

**§ 7 um barnferð verður soljóðandi:**

Starvskvinna, ið er við barn, eigur at siga stovninum frá í minsta lagi 3 mánaðir, áðrenn hon væntar at eiga. Starvskvinna, ið er við barn, hevur rætt til barsilsfarloyvi av viðgongu og barnsburði við løn í 24 vikur tilsamans at rokna frá tí, at starvskvinnan gerst óarbeiðsfør, tó í fyrsta lagi 8 vikur undan mettum barnsburði.

Frá 14. viku eftir barnsburð kunnu foreldrini býta rættin til barsilsfarloyvi við løn ímillum sín.

Umframt nevndu sømdir kann starvskvinna fáa farloyvi við løn alla viðgongutíðina, tá ið hon við læknaváttan prógvar, at tað fyri fostur ella hana sjálva stendst heilsuvandi av at vera í starvinum.

*Ættleiðing*

Starvafólk, ið ættleiða barn, hava rætt til fráveru við løn í upp í 4 vikur áðrenn tey fáa barnið og í 24 vikur tilsamans.

Foreldrini kunnu býta rættin til fráveru við løn ímillum sín.

Rætturin til barsilsfarloyvi við løn er treytaður av, at ættleiðingarmyndugleikin frammanundan hevur gjørt av, at foreldrini, annað ella bæði, skulu vera heima í sambandi við, at tey fáa barnið.

*Farloyvi við ongari løn*

Herumframt hava starvsfólk rætt til farloyvi við ongari løn og uttan at missa starvsaldur, soleiðis at skeiðini tilsamans fyri foreldrini eru upp í 52 vikur eftir føðing.

**§ 25 verður orðað soleiðis:**

**§ 25. Serflokking og viðbøtur**

Ein arbeiðsgevari kann, tá ið umstøðurnar tala fyri, tilnevna eitt starvsfólk sum serfrøðing. Mannagongdin er, at arbeiðsgevarin vendir sær til sítt aðalráð (er tað ikki aðalráðið sjálvt), sum síðan vendir sær til Lønardeildina í Fíggjarmálaráðnum at fáa tað góðkent. Verður tað góðkent, kann arbeiðsgevarin fyri eitt ávíst tíðarskeið ikki longri enn 3 ár í senn, tilnevna starvsfólkið sum serfrøðing, og veita eina serfrøðingaviðbót upp í 4.000 kr. um mánaðin. Verður umbønin ikki góðkend, grundgevur Lønardeildin í Fíggjarmálaráðnum fyri tí. Umbønin kann ikki verða noktað aleina við tilvísing til, at talið av serfrøðingum er ella verður ov høgt. Avgjørdar treytir eru, at starvsfólkið hevur minst 5 ára royndir frá viðkomandi starvi, ella samsvarandi eftirútbúgving/eykaútbúgving, og hevur servitan á høgum fakligum stigi. Annað, sum kann telja við í metingini er, um starvsfólkið hevur ávísan serligan førleika, og um starvið krevur henda førleika, um starvið ber í sær ábyrgd út yvir tað vanliga og um starvsfólk í slíkum starvi er úti fyri trýsti út yvir tað vanliga. Í tilnevningini skal verða útgreinað, hvat tað er, sum ger, at hetta starvsfólkið verður tilnevnt serfrøðingur. Serfrøðingar eru ikki fevndir av § 24 um yvirtíð.

*Stk. 2.* Arbeiðsgevarin kann geva eina uppgávutengda, tíðaravmarkaða viðbót, tá ið støðan á arbeiðsplássinum er serlig og nakað eyka verður kravt av starvsfólkunum. Viðbótin skal minst verða 2.000 kr. og hægst 4.000 kr. um mánaðin, og tíðarskeiðið, ein kann fáa viðbót, skal hægst vera 9 mánaðir hvørja ferð. Arbeiðsgevarin skal kunna BLF og Lønardeildina í Fíggjarmálaráðnum, tá ið viðbót verður latin.

*Stk. 3.* Lønardeildin í Fíggjarmálaráðnum kann áleggja arbeiðsgevaranum at steðga viðbótum eftir stk. 1 og 2, tá ið mett verður, at treytirnar eru ikki loknar. Í tí føri verður viðbótin steðgað við rímiligari freist, og verður BLF kunnað í hvørjum einstøkum føri.

*Stk. 4.* Deildarstjórar, deildarleiðarar og ráðgevar kunnu ikki fáa viðbót sambært stk. 1 og 2. Starvsfólk, sum fáa viðbót eftir stk. 1, kunnu ikki fáa viðbót eftir stk. 2.

*Stk. 5.* Metir arbeiðsgevarin ikki grundarlag longur er fyri viðbót sambært stk. 1, kann hendan verða steðgað, hóast avtalaða áramálið er ikki runnið, undir somu fyritreytum sum annars eru galdandi fyri uppsøgn av viðkomandi starvsfólki.

*Stk. 6.* Metir ein arbeiðsgevari, at eitt starv hevur tílíka serstøðu, at tað er ikki umfatað av teimum vanligu treytunum fyri vanligu lønina, tekur arbeiðsgevarin málið upp við sítt aðalráð, sum sendir umsóknina víðari til Lønardeildina í Fíggjarmálaráðnum. Umsóknin um serflokking verður síðan viðgjørd av Fíggjarmálaráðnum og BLF.

*Stk. 7.* Starvsfólk, ið 1. oktober 2015 eru flokkað sum Ráðgevi 2, varðveita sína flokking, meðan tey eru í verandi starvi. Nýggir ráðgevar 2 verða ikki tilnevndir eftir 1.10.2015.

§ 25 a verður strikað.

Í § 1 verður sett sum nýtt stk. 2: Deildarstjórar, ið hava útbúgving sum hoyrir undir sáttmálaøkið hjá BLF, eru fevndir av BLF-sáttmálanum, undantikið §§ 4 og 14-25.

Verandi stk. 2 í § 1 gerst stk. 3.

Sáttmálin er dagførdur og lønartalvurnar eru dagførdar eftir omanfyristandandi.

 *Á Argjum tann 19. februar í 2016*

 Búskapar- og Løgfrøðingafelag Føroya Fíggjarmálaráðið